Bouers onder puin begrawe toe muur omval(Foto: SAPS/Facebook) Een bouer is Maandag dood nadat ŉ muur omgetuimel en op hom geval het. Vier ander bouers het ook onder die muur beland, maar het die beproewing oorleef. Die bouers was glo besig met opknappingswerk by ŉ huis in La Lucia, KwaZulu-Natal, ten tyde van die ongeluk. Volgens die polisie in Durban‑Noord het ŉ ysterbalk wat die bouers besig was om te installeer neergestort, wat veroorsaak het dat die baksteenmuur ook omgetuimel het. Die polisie se soek-en-reddingspan, die honde‑eenheid, brandweer en paramedici is na die huis ontbied waar hulle die beseerdes onder ŉ hoop bakstene aangetref het. Nooddienste het daarin geslaag om vier van die bouers onder die puin uit te haal en vir matige tot ernstige beserings te behandel. “Die bouers is op die toneel gestabiliseer voordat hulle deur verskeie ambulanse na plaaslike hospitale geneem is,” sê die polisie. Die polisie, asook IPSS Medical Rescue se honde‑eenheid, het voortgegaan om die puin te deursoek vir die vyfde bouer. Hy het egter noodlottige beserings opgedoen en is op die toneel dood verklaar. “Die bouer se liggaam is uit die puin gehaal en aan die polisie oorhandig. Die polisie het intussen ŉ geregtelike doodsondersoek van stapel gestuur.”